ועדת הפנים והגנת הסביבה, כנסת 23, פרוטוקול מספר 110, 2020-11-24 12:00

מיכל (מיקי) חיימוביץ': אני מתכבדת לפתוח דיון מיוחד של ועדת הפנים והגנת הסביבה לציון יום המאבק בין לאומי באלימות נגד נשים.

מיכל (מיקי) חיימוביץ': ראשית אני מבקשת להודות לאירגוני המאבק באלימות נגד נשים ולחבר הכנסת עודד פורר, יושב ראש הוועדה לקידום מעמד האישה, על כך שהם יזמו את הדיון הזה במסגרת יום הציון החשוב הזה שאנחנו מציינים אותו היום כאן בכנסת.

מיכל (מיקי) חיימוביץ': תופעת האלימות במשפחה בכלל ואלימות נגד נשים על ידי בני זוגן בפרט הינה תופעה מדאיגה שהולכת ומתרחבת, בשנים האחרונות לממדים מפחדים.

מיכל (מיקי) חיימוביץ': תקופת משבר הקורונה הביאה איתה תמורות משמעותיות באורחות החיים שלנו שרובם לא בישרו טובות לנשים הסובלות מאלימות במשפחה.

מיכל (מיקי) חיימוביץ': המעבר לעבודה מהבית, ריכוז כל בני המשפחה לתוך כותלי הבית לרוב שעות היום, ביטול מפגשים חברתיים ומפגשים פיזיים עם גורמי תמיכה, פגיעה כלכלית שחוו משפחות רבות, כל אלה הוסיפו המון לחץ לתא המשפחתי, ובחלק מהמקרים יצרו פשוט סיר לחץ של אלימות משפחתית שהתפוצץ, לעיתים שוב ושוב.

מיכל (מיקי) חיימוביץ': מבלי שאף אחד יודע ויכול לתת יד.

מיכל (מיקי) חיימוביץ': המצב כמובן מקשה מאוד גם על איתור ועל ניטור מקרי האלימות על ידי הרשויות וארגוני הסיוע, ויש למרבה המזל מקרים עדיין, שבהם קורבנות האלימות עוזרות אומץ ומתלוננות ופונות לעזרה.

מיכל (מיקי) חיימוביץ': התפקיד של רשויות האכיפה ובראשן משטרת ישראל מתמקד להבנתי בשני מאמצים עיקריים: יצירת מנגנונים שיעודדו את הקורבנות להתלונן ולהתריע וטיפול מהיר ויעיל בכל תלונה.

מיכל (מיקי) חיימוביץ': אני חושבת שבנושא הזה הדגש הוא כמובן הרחקת הגבר האלים מהמשפחה שלו והסיפוק של הגנה מיטבית לקורבנות עצמן.

מיכל (מיקי) חיימוביץ': מהנתונים של איגוד הסיוע לנפגעות ונפגעי תקיפה מינית עולה כי חלה בעשרות אחוזים בפניות שהתקבלו אצלם בחודשים אפריל עד יוני 2020, ביחס לתקופה המקבילה בשנת 2019.

מיכל (מיקי) חיימוביץ': מגמה שהולכת ומחריפה יום יום.

מיכל (מיקי) חיימוביץ': מנותני מרכז המידע והמחקר של הכנסת, מדו"ח מיוחד שהוכן לכבוד היום הזה, עולה כי בשנים 2018-2020 נרצחו 69 נשים, יותר משליש מהן, 24 מקרים על ידי בני זוגן.

מיכל (מיקי) חיימוביץ': כמחצית מהנשים שנרצחו היו מוכרות לשירותי הרווחה וכשליש הגישו בעבר תלונה למשטרה על אלימות מצד בן הזוג.

מיכל (מיקי) חיימוביץ': במהלך משבר הקורונה מוקד המצוקה הארצי של משרד הרווחה קיבל יותר מפי שניים פניות מהתקופה המקבילה, תלונות על אלימות של בני זוג עלו יותר מפי ארבע.

מיכל (מיקי) חיימוביץ': גם בתלונות שנפתחו במשטרה על אלימות במשפחה חלה עלייה משמעותית מאז פרוץ משבר הקורונה, עלייה של 13% מתלונות על עבירות אלימות בין בני זוג, עלייה של 17% בתלונות על איומים של בני זוג ועליה של 13% בתלונות על עבירות מין במשפחה.

מיכל (מיקי) חיימוביץ': על רקע כל האמור לעיל השר לביטחון פנים, מר' אמיר אוחנה פרסם לפני שלושה חודשים בעיצומו של משבר הקורונה את יעדיי המשרד לשנים 2021 שכוללים שמונה נושאים מרכזיים.

מיכל (מיקי) חיימוביץ': להפתעתי, אף אחד מהנושאים האלה לא קשור ישירות במאבק באלימות במשפחה או אלימות נגד נשים על ידי בני זוגן.

מיכל (מיקי) חיימוביץ': אני חייבת להודות שלי זה נראה תמוהה שבמיוחד על רקע הנתונים שהבאתי כאן מקודם, והזעזוע באמת העמוק שאנחנו חווים כמעט על בסיס יומיומי מהאלימות שאנחנו רואים כול הזמן נגד נשים, איך הנושא הזה, הכול כך חשוב וכול כך אקוטי לא נמצא ממש באחד הנושאים המרכזיים של המשטרה, ביעדים שלהם.

מיכל (מיקי) חיימוביץ': אותי זה הפתיע, אני חייבת להגיד.

מיכל (מיקי) חיימוביץ': אני רוצה לסיים את הדברים שלי כאן

מיכל (מיקי) חיימוביץ': בפתח הדיון הזה בהקראת תמליל שיחת הטלפון המצמררת בין הנרצחת האחרונה, נכון להיום, ופאא עבאהרה, שהרוצח שלה שוחרר פעם אחר פעם על ידי רשויות האכיפה ובתי המשפט, והמשטרה מצאה שהוא אינו מהווה איום לחייה של ופאא, לבין נציג המשטרה כשהיא מבקשת ממקלט לנשים מוכות, שם מצאה מחסה מהתופת שהמתינה לה בבית והיא מבקשת סיוע והגנה מהמשטרה עליה ועל הבנות שלה.

מיכל (מיקי) חיימוביץ': ופאא: "אני רוצה לצאת, אני לא רוצה להישאר כאן.

מיכל (מיקי) חיימוביץ': אין עדיין החלטת משפט ואני לא יכולה לתת לו את הילדים בינתיים.

מיכל (מיקי) חיימוביץ': אין החלטה.

מיכל (מיקי) חיימוביץ': אם הוא ייקח אותם ולא יחזיר לי, מי יחזיר לי את הבנות?

מיכל (מיקי) חיימוביץ': " שוטר: "אנחנו.

מיכל (מיקי) חיימוביץ': אנחנו אחראים על זה.

מיכל (מיקי) חיימוביץ': " ופאא: " אני יודעת שאתה בתפקיד שלך כשוטר צריך להגן עלי ועל הבנות.

מיכל (מיקי) חיימוביץ': אני יוצאת ואני צריכה הגנה.

מיכל (מיקי) חיימוביץ': " שוטר: " ופאא, אל תלמדי אותי את העבודה שלי.

מיכל (מיקי) חיימוביץ': " ופאא: "סליחה, אני לא התכוונתי אבל כשאני יוצאת הדברים לא השתנו.

מיכל (מיקי) חיימוביץ': הפחד והדאגה אותן דאגות.

מיכל (מיקי) חיימוביץ': " שוטר: "אם אותן הדאגות אז אל תצאי.

מיכל (מיקי) חיימוביץ': מה שאנחנו עשינו בשום מקום לא היית מקבלת שירות כזה.

מיכל (מיקי) חיימוביץ': " ופאא: " אני לא רציתי להתערב בתפקיד שלך, אני סמכתי עליך בכל דבר.

מיכל (מיקי) חיימוביץ': " שוטר: "תביאי לו את הילדים לשלושה ימים.

מיכל (מיקי) חיימוביץ': שלושה ימים אצלו וארבעה ימים אצלך, בסדר?

מיכל (מיקי) חיימוביץ': " ופאא: "אני אחזיר לך תשובה.

מיכל (מיקי) חיימוביץ': " שוטר: " אם לא, את לא מכניסה את הילדים לעראבה", ופאא: " ממה שאני יודעת, הדברים לא עובדים ככה.

מיכל (מיקי) חיימוביץ': " שוטר: "אני קובע, אף אחד אחר לא קובע, רק אני קובע.

מיכל (מיקי) חיימוביץ': מי שרוצה להחליף אותי בתפקיד שיבוא יחליף אותי, בסדר?

מיכל (מיקי) חיימוביץ': " ופאא: "אני אחזיר לך תשובה בסדר?

מיכל (מיקי) חיימוביץ': " היא לא הספיקה להחזיר תשובה, ופאא נרצחה בשבוע שעבר על ידי בעלה בדקירות סכין בכניסה לעראבה והרוצח עדיין, אני מבינה, מסתובב חופשי.

מיכל (מיקי) חיימוביץ': אז מבלי לזלזל ביעדים החשובים שהוגדרו על ידי השר לביטחון פנים, אנחנו נבקש בדיון הזה להתמקד במאמצים שבכוונת המשרד להשקיע במיגור האלימות במשפחה והאלימות של נשים על ידי בני זוגן בפרט.

מיכל (מיקי) חיימוביץ': נתחיל איתכם חברי הכנסת.

מיכל (מיקי) חיימוביץ': חברת הכנסת תהלה פרידמן בבקשה.

תהלה פרידמן: לפני כמה שבועות אמרה לי לילי בן עמי, אחות של מיכל סלע ז"ל.

תהלה פרידמן: דיברנו על איזשהו כנס בנוגע לאלימות נגד נשים.

תהלה פרידמן: היא אמרה לי, אל תביאי לי את שר הרווחה, תביאי את שר הביטחון.

תהלה פרידמן: המדינה הזאת למדה המון על איך מאתרים מפגעים פוטנציאליים, היא למדה המון איך נלחמים בטרור.

תהלה פרידמן: זה טרור, אנחנו צריכים להשתמש בכלים של מלחמה בטרור.

תהלה פרידמן: עכשיו אני כול הזמן מסתובבת עם המשפטים שלה בראש מאז.

תהלה פרידמן: היא בעצם אומרת: צריך שינוי פרדיגמה.

תהלה פרידמן: אנחנו נאבקים בתופעה הזו בכלים של רווחה ועובדים סוציאליים, שיקום ועזרה לנפגעות.

תהלה פרידמן: כאילו בכלים רכים, והיא אומרת לא, צריך להיאבק בזה בכלים של בטחון.

תהלה פרידמן: בכלים של מניעה ואיתור ופשוט להפסיק לקבל את זה כעובדת טבע שיש, ככה המצב, כמו מזג האוויר.

תהלה פרידמן: נשים נרצחות, יש אלימות נגד נשים וילדים, ולכן אני חושבת שהמשרד לביטחון פנים חייב להיות הגורם המוביל.

תהלה פרידמן: משרד הרווחה עושה עבודה נהדרת, אבל המשרד לביטחון פנים צריך להיות הגורם המוביל כי מדובר בהגנה על החיים שלנו.

מיכל (מיקי) חיימוביץ': תודה רבה.

מיכל (מיקי) חיימוביץ': חבר הכנסת סעיד אלחרומי

סעיד אלחרומי: תודה גברתי יושבת הראש על הדיון החשוב הזה, ואני חושב שהציטוט שלך מהשיחה המצמררת בין ופאא עבאהרה לבין השוטר אומר הכול.

סעיד אלחרומי: השוטר הפך להיות שופט, הפך להיות עובד סוציאלי שמגשר בין בני הזוג והפך להיות האבא והאמא של ופאא.

סעיד אלחרומי: הוא רצה לקבוע לה הכול.

סעיד אלחרומי: ופאא ביקשה לצאת מהמקום של הנשים המוכות וכנראה שלא היה לה נוח שם, סבלה שם במקום הזה ורצתה לחזור לעראבה ואז הוא מאיים עליה שהיא לא תחזור לעראבה, הוא לא יספק לה אבטחה, הוא לא יספק לה ביטחון.

סעיד אלחרומי: כל עוד היא, לפני שהיא מגיעה לבית המשפט, לפני שהשפוט קובע ככה והיא אמרה לו ורמזה לו בשיחה, לפני שהשפוט קובע עם מי יהיו הילדים הוא כבר קבע שהילדים יהיו חצי חצי.

סעיד אלחרומי: השוטר עצמו לקח לעצמו את התפקיד השופט.

סעיד אלחרומי: תראו זה פצצה מתקתקת.

סעיד אלחרומי: דרך אגב, יש אלפי מקרים של ריב במשפחה, אבל האנשים האלה שמבצעים את הרצח, אני מצטרף לדברים של חברתי, צריך לזהות אותם וצריך לטפל בהם בשיא הרצינות ובכלים שהמדינה יכולה לעשות טיפול.

סעיד אלחרומי: אם אנחנו נמשיך במגמה הזאת ופאא לא תהיה האחרונה, לצערי הרב אני אומר את זה, ופאא לא תהיה האחרונה, כמו שהיו לפני ופאא נשים אחרות.

סעיד אלחרומי: צר לי מאוד מאוד שבתכנית של המשרד לביטחון הפנים הנושא הזה לא קיים, הנושא הזה לא נמצא, והנשים הערביות והבדוויות הן החלשות ביותר בחברה הישראלית.

סעיד אלחרומי: מגיעים אלינו מקרים, אנחנו שומעים על הנשים האלה, שהמון סובלות, אנחנו שומעים על המקרים רק כשהיא נרצחת.

סעיד אלחרומי: ופאא, אם לא הייתה נרצחת, אף אחד לא שמע את השם הזה.

סעיד אלחרומי: יכול להיות שהייתה מוכה, יכול להיות שהיו מגרשים אותה מהכפר, יכול להיות כול הדברים הרעים, אבל שמענו עליה והסיפור שלה התפרסם רק כשהאדם הזה רצח את ופאא.

סעיד אלחרומי: תודה רבה.

מיכל (מיקי) חיימוביץ': כן, תודה.

מיכל (מיקי) חיימוביץ': חבר הכנסת עסאקלה בבקשה.

ג'אבר עסאקלה: תודה רבה כבוד יושבת הראש, אני חושב שהסיפור של ופאא עבאהרה הוא סיפור מאוד מאוד קשה.

ג'אבר עסאקלה: קודם כול אני משתתף בצער המשפחה כמובן ובצער המשפחות שאיבדו את יקירותיהן בגלל האלימות בתוך המשפחה.

ג'אבר עסאקלה: ציטטת את השיחה בין השוטר לבין ופאא, חברי סעיד גם דיבר עליה אבל גם צריך לזכור שהאדם הזה הוא בעל היסטוריה מאוד קשה של אלימות.

ג'אבר עסאקלה: כלומר, הדבר היה צריך להדליק 1,000 מנורות אדומות בפני המשטרה.

ג'אבר עסאקלה: הוא הורשע בירי על חנות בגלל שהיא מוכרת אלכוהול בתוך עראבה.

ג'אבר עסאקלה: הוא הורשע פעמיים בעבירות אלימות קשות והמשטרה ידעה ולא עבדה לפי מה שצריך לעשות.

ג'אבר עסאקלה: בנוסף אני גר באזור, ואני מתאר לעצמי אם רביע כנאענה, זה שמו, היה דוקר מישהו יהודי באזור, המדינה הייתה קמה על הרגליים והמשטרה הייתה מחפשת תחת כל אבן ותחת כל עץ.

מיכל (מיקי) חיימוביץ': היו מחסומים בכל כביש.

ג'אבר עסאקלה: כבר יותר משבוע הוא חופשי ומאיים על המשפחה של האישה.

מיכל (מיקי) חיימוביץ': באמת?

ג'אבר עסאקלה: האמא מאוימת, האחרות מאוימת והאח מאוים.

ג'אבר עסאקלה: הם מפחדים.

ג'אבר עסאקלה: אפילו המשטרה אחרי שלושה ימים, שנגמרו ימי האבל הרשמיים, הסירה את השמירה על הבית.

ג'אבר עסאקלה: היו צריכות לעבוד, עאידה ואחרות, כדי להחזיר את השמירה על הבית, להחנות ניידת לפני הבית.

ג'אבר עסאקלה: המשטרה לא עושה את העבודה שלה, גם כשיש את כל הסימנים שאסון מתקרב, וגם אחרי שהאסון קורה היא לא עובדת ולא עושה את העבודה.

ג'אבר עסאקלה: אני רוצה גם להתייחס לפן נוסף של הנושא.

ג'אבר עסאקלה: חברים, חלק ממקרי האלימות במשפחה קורים על ידי נשק שהוא נשק שמוחזק ברישיון.

ג'אבר עסאקלה: זה שאדם יש לו נשק ברישיון זה לא אומר שהוא אדם אחראי, ומסוגל לשאת את האחראיות של החזקת נשק קטלני.

ג'אבר עסאקלה: יש פגיעות בנשים שקורות משימוש בנשק שהוא ברישיון ויש מקרי התאבדות רבים שקורים גם דרך נשק שהוא נמצא בידי אנשים ברישיון.

מיכל (מיקי) חיימוביץ': הבעיה הגדולה בחברה הערבית היא נשק ללא רישיון, נכון?

ג'אבר עסאקלה: אני מדבר דווקא על התופעה הזאת שאנשים מחזיקים נשק מוסדר ומשתמשים בו או לפגוע בני משפחתם או בפעמים רבות גם לפגוע בעצמם והמשטרה מחויבת גם לטפל בסוגיה הזאת, גם אם נראה להם עכשיו שזו לא הסוגיה המרכזית בעולם.

ג'אבר עסאקלה: אבל זו סוגיה.

ג'אבר עסאקלה: תודה.

מיכל (מיקי) חיימוביץ': ברור.

מיכל (מיקי) חיימוביץ': חברת הכנסת עאידה תומא סלימאן בבקשה.

עאידה תומא סלימאן: תודה רבה כבוד יושבת הראש, אני באמת מודה לך על הדיון הזה, אני חושבת שזה דיון חשוב מאחר והוא נוגע למדיניות הכללית של המשרד.

עאידה תומא סלימאן: דבר שאנחנו הרבה זמן התייחסנו אליו, לפעמים נקודתית אבל גם כן באופן כללי, אני חושבת כשמורידים נושא מסדר יומו של שר שעומד בראש משרד זה משתקף גם בהקצאת המשאבים וגם במדיניות הכוללת של התפקוד.

עאידה תומא סלימאן: כמובן דיברנו על השיחה שהייתה בין השוטר לבין ופאא, ואני אומרת לך שיש שיחות רבות כאלה.

עאידה תומא סלימאן: לעצרי הרב בגלל העבודה האינטנסיבית שלי בנושא הזה אני לא הופתעתי, זה לא אומר שלא הזדעזעתי, אבל לא הופתעתי כי כבר שמעתי הרבה שיחות אפילו יותר גרועות עם שוטרים, אבל זה לא אומר שאנחנו צריכים לעבור על זה בשקט.

עאידה תומא סלימאן: אחד הדברים המזעזעים שעלו בסיכום של הממ"מ לכול הנושא של הרציחות זה ש-50% מן הנרצחות הן מוכרות לשירותי הרווחה ו-30% למשטרה, ומתוך ה-30% 75% הן נשים ערביות.

עאידה תומא סלימאן: כלומר 75% מהנשים שנמצאות בסכנה גבוה, נגשו ונרצחו אחר כך היו ערביות, וזה אומר דרשני.

עאידה תומא סלימאן: למה המשטרה לא הצליחה במקרה הזה.

עאידה תומא סלימאן: אם קושרים את זה לכל הנושא של שחרור מנהלי לאסירי אלמ"ב שעדיין מתקיים בצורה גורפת, בלי לחשוב אם הבן אדם עבר טיפול, לא עבר טיפול, אם הוא עדיין מסוכן.

עאידה תומא סלימאן: משחררים אותו באותו יום שדנים במקרה שלו, לפני שהאישה מספיקה להתכונן לעבודה שהוא הסתובב בחוץ.

עאידה תומא סלימאן: אני פניתי לשר בעניין, השר אומר שהוא בחודש יולי כבר החליט שהוא רוצה לשנות את החקיקה.

מיכל (מיקי) חיימוביץ': בדיון פה שעשינו על המעצר המנהלי זה דובר שם.

תהלה פרידמן: הם אומרים שהם עובדים על תזכיר הצעת חוק, אבל כבר מלא זמן נכון?

מיכל (מיקי) חיימוביץ': נכון.

עאידה תומא סלימאן: אני באה מדיון שדיברנו עכשיו, שמשרד הבריאות ומשרד המשפטים מדברים על תזכיר חוק ממשלתי שקשור גם כן לנושא אלימות, ארבע שנים.

עאידה תומא סלימאן: אני לא רוצה לחכות עוד ארבע שנים, כמה ישוחררו עד אז?

עאידה תומא סלימאן: זה בלתי מתקבל על הדעת.

עאידה תומא סלימאן: הדבר השני, היה אפשר כבר בתקנות שהעבירו אצלך, כבוד יושבת הראש, בחודש יולי, כמו שהכניסו את העניין של החרגת אסירים בפגיעה מינית היו יכולים להכניס כבר החרגה כזו או אחרת.

עאידה תומא סלימאן: למה לא עשו?

עאידה תומא סלימאן: למה צריך עכשיו שינוי חקיקתי?

עאידה תומא סלימאן: מה זאת אומרת?

עאידה תומא סלימאן: אפשר להכניס את זה בתקנות.

עאידה תומא סלימאן: השר יכול להכניס ולדרוש שוב אישור של חלק מהתקנות.

עאידה תומא סלימאן: זה לא מתקבל על הדעת.

עאידה תומא סלימאן: השר הקודם, שר בטחון הפנים הקודם החליט להקים יחידה מיוחדת למעקב אחרי גברים אלימים מסוכנים.

עאידה תומא סלימאן: השר הנכנס, כבר יושב לא רק נכנס, החליט משום מה לדחות את הקמת היחידה הזאת שהייתה צריכה להתחיל לפעול בחודש ספטמבר השנה.

עאידה תומא סלימאן: כלומר כבר כמה חודשים.

עאידה תומא סלימאן: אם היו עוקבים אחרי הגברים המסוכנים אולי היינו מצילים עוד כמה נשים.

עאידה תומא סלימאן: אני חושבת שהם צריכים לתת לנו תשובות, תשובות מאוד ברורות.

עאידה תומא סלימאן: אני פניתי כבר כשהייתי יושבת ראש הוועדה לקידום מעמד האישה וגם אחר כך בעניין התקנות של הקלות בקבלת רישיון לנשק באופן חוקי.

עאידה תומא סלימאן: זה הוסיף לשוק ולמרחב הציבורי 150,000 נשקים.

עאידה תומא סלימאן: אם לוקחים בחשבון שהנשק שנמצא בצה"ל ובמשטרה ואמור להיות מפוקח זולג למכירות ולשימושים אז ה-150 אלף, שאף אחד לא מפקח איפה הם נמצאים, בסופו של דבר אני מאוד מקווה שלא ימצאו את דרכם לכל מיני פליליסטים בחברה הערבית ולכל מיני גברים שרוצים להתנקם בנשים שלהם.

מיכל (מיקי) חיימוביץ': טוב, אני רוצה לפנות אל אליעזר רוזנבאום, המשנה למנכ"ל המשרד לביטחון פנים.

מיכל (מיקי) חיימוביץ': אני מבינה שסגן השר עדיין לא איתנו.

מיכל (מיקי) חיימוביץ': שלום לך אדוני.

מיכל (מיקי) חיימוביץ': טוב, אנחנו נמצאים כאן בדיון שבאמת, אני בדרך כלל מעדיפה לא לעשות דיונים על מה שאין, אבל באמת כשנחשפתי למסמך הזה של המשרד לביטחון פנים עם מטרות המדיניות והיעדים הראשיים, אני חייבת להודות שהופתעתי שהנושא הזה של האלימות במשפחה הוא נושא שבאמת כל כך מדובר וכל כך כואב וכל כך אקוטי בחיים שלנו, ביום יום, אין כמעט יום שאנחנו לא שומעים על עוד מקרה ודברים איומים.

מיכל (מיקי) חיימוביץ': איך זה יתכן שזה לא בשמונת הסעיפים, זה מתחבא שם רק בתוך הסיפור של החברה הערבית, רק שם ספציפית יש התייחסות לנושא של אלימות במשפחה, שתי המילים האלה.

מיכל (מיקי) חיימוביץ': בבקשה.

אליעזר רוזנבאום: צהריים טובים גברתי יושבת הראש, חברי הכנסת והמשתתפים האחרים בזום.

אליעזר רוזנבאום: ראשית, אני מצטער אני מצטיירת פה תמונה שהיא לא נכונה ותכף אני אפרט למה אני מתכוון.

אליעזר רוזנבאום: השר החליט שהוא שם את היעדים, את אותם שמונת יעדים, שבהם יש פערים שצריך לפתח תכניות כאלה ואחרות.

אליעזר רוזנבאום: יש עוד מספר לא מבוטל של יעדים שהם הוגדרו והם בעשייה אבל שמה אנחנו במצב יותר טוב מבחינת פיתוח תכניות לפערים עצמם.

אליעזר רוזנבאום: לכן, החליט השר שהוא לא רוצה לפרסם מסמך עם מספר רב של יעדים אלא להתמקד באותם יעדים שבהם צריך לפתח מענים לפערים שקיימים וכל אותם היעדים האחרים, ואני תכף יכול לפרט אותם, לרבות הנושא של אלימות כלפי נשים, אלימות במשפחה, סחר בבני אדם, הם נמצאים בליבת העשייה של המשרד לביטחון פנים.

אליעזר רוזנבאום: הגופים, ואני אפרט אותם, זה לא מהשפה ולחוץ.

אליעזר רוזנבאום: חברת הכנסת עאידה מכירה את התכניות ורק עכשיו חזרנו מוועדת הכספים בדיון, מדוע הכספים שלכאורה צריכים להיות מוקצים לתכנית הבין משרדית לא הוקצו.

אליעזר רוזנבאום: הוקצו סה"כ 50 מיליון מתוך 150 מיליון שהיום היינו צריכים להיות מתוקצבים, עד היום 50 מיליון.

אליעזר רוזנבאום: לכן, הנושא הזה הוא בליבת העשייה.

מיכל (מיקי) חיימוביץ': הצלחתם למצוא את ה-100 מיליון הנוספים?

אליעזר רוזנבאום: כן, חבר הכנסת, יושב ראש ועדת הכספים הודיע לאוצר, ביקש מהם במיידי להעביר לבסיס 100 מיליון, אם לא אז הוא ינקוט בצעדים שבסמכותו.

אליעזר רוזנבאום: על מנת שלתכנית בשלב הזה יהיו לפחות ה-100, למרות שצריך להיות בנקודת הזמן הזאת 150, וכמובן עם הסיוע, עם זה שאני אקבל ממשרד הרווחה, מי שמרכז את התקציב זה משרד הרווחה, וזה שהם יתנו לי את התקציב בלי סיוע כוח אדם, אני לא אוכל להוציא לפועל, ולכן הוא גם הנחה את כוח האדם, ואנחנו אמורים לקבל 30 מיליון, 10 מיליון חד פעמי, 20 מיליון שותף, עוד 54 תקנים במידי כדי להוציא לפועל.

אליעזר רוזנבאום: למרות שלא קיבלנו את התקציב אנחנו הקמנו 16 מחלקי משפחה.

אליעזר רוזנבאום: דיווחתי על זה בוועדה, ולמעשה מחלקי המשפחה האלה מטפלים בתא המשפחתי לרבות אלימות כלפי נשים.

אליעזר רוזנבאום: אני מזכיר לכולם עו"ס משטרה פיתח את התפקיד הזה, זה המשרד לביטחון פנים באמצעות הרשות למאבק באלימות, סמים ואלכוהול, כשהם חנו אצלנו.

אליעזר רוזנבאום: את המשרות האלה ברשויות המקומיות גם במגזר הלא יהודי, גם במגזר היהודי וגם כרגע במחלקי המשפחה אנחנו מגייסים שוטרות ושוטרים שבתוך המחלק הם יהיו עובד סוציאלי מוסמך שידע לקשר בין בקורבן לתחנה.

אליעזר רוזנבאום: אנחנו בתהליך, המחלקים הוקמו, לקחנו 125 תקנים מתוך תקני המשטרה וייעדנו אותם למשימה.

מיכל (מיקי) חיימוביץ': איך החלוקה הגיאוגרפית של מחלקי המשטרה האלה?

אליעזר רוזנבאום: לפי כמות האירועים ולפי כמות התיקים, גם מגזר לא יהודי, גם מגזר יהודי.

אליעזר רוזנבאום: אני יכול להעביר לך גברתי את הרשימה.

מיכל (מיקי) חיימוביץ': אני אשמח לקבל את הרשימה.

אליעזר רוזנבאום: יש רמלה, יש לוד.

אליעזר רוזנבאום: עם כול הרשימה אנחנו רוצים להקים עוד 14 נוספים, וזה מתוך 100 שיש במקורות שיש לנו, וברור לנו שכשאנחנו מווסתים אז אתה מכסה את הראש, פעם את הרגליים.

אליעזר רוזנבאום: הכוונה היא באמת להמשיך לפתח את המודל הזה.

אליעזר רוזנבאום: דבר נוסף, הקמנו מרכז מידע שהוא מעביר את המידע בין שירות בתי הסוהר למשטרת ישראל אודות אסירים שמשתחררים.

אליעזר רוזנבאום: אחרי ועדת השחרורים המידע עובד במידי במערכת ממוחשבת למשטרה ישראל, משם למחלקת הרווחה בראשויות המקומיות ולקורבן.

אליעזר רוזנבאום: זה היה בפער, אנחנו סגרנו את הפער הזה.

אליעזר רוזנבאום: משימה נוספת שעשינו מתקציבנו ולא קיבלנו אף לא שקל אחד לדבר הזה.

אליעזר רוזנבאום: דבר נוסף, אנחנו נמצאים בתהליך, לא כל כך מתקדמים, אני מקווה שעכשיו בפעולות האחרונות, זה הנושא של הצימוד האלקטרוני.

אליעזר רוזנבאום: אנחנו עשינו שני פיילוטים, עשינו גם ישיבה רחבה של מספר שעות עם המודל הספרדי, עם משרד הפנים הספרדי, למדנו מהם הרבה מאוד תובנות.

אליעזר רוזנבאום: הם מפעילים את זה כבר מספר שנים, יש להם למעלה מ-1,000 מפוקחים ואנחנו כרגע בתהליך מכרזי, ממשיכים את ההליך המכרזי, גם RFI גם RFD כי היו פערים טכנולוגים.

אליעזר רוזנבאום: דרך אגב, גם להם יש פערים טכנולוגים בנושא הזה.

אליעזר רוזנבאום: אנחנו מתכוונים לקדם את הנושא של הצימוד האלקטרוני.

עאידה תומא סלימאן: מתי מקדמים את החקיקה אם כך?

מיכל (מיקי) חיימוביץ': של הצימוד האלקטרוני?

עאידה תומא סלימאן: כן, עבר בקריאת טרום.

אליעזר רוזנבאום: כן ברור.

אליעזר רוזנבאום: ברור שצריך את החקיקה בנושא הזה אבל זה יקודם במקביל לדבר הזה.

אליעזר רוזנבאום: בנוסף, ניתנו הנחיות מאוד מפורטות בתקופת הקורונה למפקדי התחנות.

אליעזר רוזנבאום: תודרכו השוטרים, תודרכו המפקדים על מנת לקיים שולחנות עגולים לעיתים תקופות, להיות בקשר עם הקורבנות.

אליעזר רוזנבאום: גם הנחיות של השר, גם הנחיות של המפכ"ל.

אליעזר רוזנבאום: עכשיו, כל הדברים האלה שפירטי אני יכול עוד להמשיך ולפרט הם מדיניות השר, והשר עושה על זה דיונים איטיים, היום אחר הצהריים בארבע יש לנו דיון עם רמ"ט השר על סטטוס של הצימוד האלקטרוני ודברים נוספים.

אליעזר רוזנבאום: כך, שלהגיד שהמשרד והשר לא פועלים בתחום הזה זה לא נכון, זה שגוי.

אליעזר רוזנבאום: זה שהוא לא כתוב בתוך שמונת היעדים והוא נמצא ביעדים הנוספים שיש לנו.

עודד פורר: אז מה המשמעות של שמונת היעדים?

מיכל (מיקי) חיימוביץ': תראה, בכל מקרה כשאתה שם שמונה יעדים מרכזיים, זה ברור ששם אתה שם את עיקר העבודה שלך.

מיכל (מיקי) חיימוביץ': ששם אתה רואה את השליחות שלך, ששם אתה רואה את המקום שאתה באמת חושב שיש מקום לשים את עיקר המשאבים והמאמצים.

מיכל (מיקי) חיימוביץ': כלומר, זו לא סתם כותרת.

מיכל (מיקי) חיימוביץ': יש בזה איזושהי כוונה מאחוריה.

אליעזר רוזנבאום: אבל גברתי, מופיע ביעד שלוש, בפירוט - - -

מיכל (מיקי) חיימוביץ': כן, כן ראיתי.

מיכל (מיקי) חיימוביץ': ביעד שלוש, בפירוט למטה, בפנים בקטן, זה כל הנושא של החברה הערבית.

מיכל (מיקי) חיימוביץ': סליחה, הנושא של אלימות במשפחה זה לא רק החברה הערבית.

אליעזר רוזנבאום: כתוב כאן מאבק בתופעה, מופיע כאן בצורה ברורה בנושא הזה של - - -

מיכל (מיקי) חיימוביץ': אדוני, יעד מספר שתיים זה סיפור האמון, התמיד והמעמד של משטרת ישראל בקרב הציבור.

מיכל (מיקי) חיימוביץ': אני מקריאה לך את זה, ולאו מאמץ האכיפה למניעת התפשטות נגיף הקורונה.

מיכל (מיקי) חיימוביץ': .. יש שמונה גדולים ובפנים, בסוף בקטנים, כשאנחנו הולכים על שלוש, שזה החברה הערבית, רק שם בסעיף ארבע אנחנו נמצא, דמי חסות ואלימות במשפחה.

מיכל (מיקי) חיימוביץ': זה הציון, בתוך כל המסמך מפואר הזה של מדיניות השר, זה המקום שבו אנחנו רוצים את האלימות במשפחה, וזה רק בחברה הערבית.

מיכל (מיקי) חיימוביץ': מה שאנחנו אומרים זה, שאני מבינה שאתה אומר, זה לא נכון, אנחנו משקיעים בזה הרבה.

מיכל (מיקי) חיימוביץ': אבל, אני חושבת שכמשרד מוציא מסמך כזה, שבעצם זה האני מאמין של המשרד, בזה הוא הולך להציע את עיקר המאמצים שלו.

מיכל (מיקי) חיימוביץ': הנושא הזה, שהוא באמת נושא שכל כך אנחנו עוסקים בו במדינת ישראל, על בסיס יומיומי, ואנחנו רואים שהנתונים עכשיו בקורונה רק עולים וגוברים.

מיכל (מיקי) חיימוביץ': אנחנו מדברים פה על מכת מדינה, וזה לא יתכן שזה לא נמצא ביעדים המרכזיים שלכם.

אליעזר רוזנבאום: אז אני אומר שאנחנו במסגרת קורונה ניתנו הנחיות מאוד ברורות.

אליעזר רוזנבאום: השר קיים מספר דיונים, מפכ"ל המשטרה הנחה את המפקדים.

אליעזר רוזנבאום: אנחנו, אני כמרכז הנושא עושה דיוני סטטוס.

אליעזר רוזנבאום: יש קשר של מפקדי התחנות עם הקורבנות, אלה שבסיכון גבוה יותר בתדירות גבוה יותר.

אליעזר רוזנבאום: אנחנו מפעילים את כוחות המשטרה בצורך כשיש דיווחים על אירועי אלימות.

אליעזר רוזנבאום: יש גם דבר חדש שהכנסנו, הנושא של הגשת תלונה מקוונת, ויש את הנושא של סמסים למוקדי 100 החדשים.

אליעזר רוזנבאום: כל מוקדי ה-100 חדשים.

אליעזר רוזנבאום: בתחילת השנה שודרגו והוקמו מוקדים חדשים, כך שאני חושב שלהגיד שזה לא בליבת העשייה.

ג'אבר עסאקלה: כל זה תגובות, אין לכם תכנית.

מיכל (מיקי) חיימוביץ': שנייה, אני רוצה לתת את רשות הדיבור לחבר הכנסת עודד פורר.

אליעזר רוזנבאום: יש לנו תכנית שהיא חלק מהתכנית הבן משרדית, עם כל הפעולות אני יכול לפרט אותה כאן, אני יכול להעביר לכם את זה.

אליעזר רוזנבאום: חוקרי אלמ"ב, 30 חוקרים שאנחנו מחכים לתקציב בכדי להציב אותם בתחנות שבהם צריך להציב אותם.

אליעזר רוזנבאום: יש לנו קציני משטרה - - -

מיכל (מיקי) חיימוביץ': ואז אנחנו שומעים את השיחה הזאת עם ופאא ואנחנו נדהמים עד כמה באמת אין הכשרה מספקת לשוטרים לטפל במקרים כאלה.

מיכל (מיקי) חיימוביץ': רק שנייה.

מיכל (מיקי) חיימוביץ': חברת הכנסת מרב מיכאלי בבקשה.

מרב מיכאלי: תודה רבה גברתי, אני רוצה להצטרף למה שאמרת, להתעקשות שלך על העובדה שהנושא לא נמצא ביעדים בעצם.

מרב מיכאלי: זה באמת מעיד על איזה עיוורון מוחלט, כי התשובה היא עוד יותר גרוע מאשר המצב ההתחלתי.

מרב מיכאלי: התשובה הייתה, אנחנו שם את היעדים הגדולים רק איפה שיש לנו פערים, לא הבנתי.

מרב מיכאלי: בהתמודדות עם אלימות במשפחה אין למשטרה פערים?

מרב מיכאלי: היא חשה שהכול פיקס?

מרב מיכאלי: שרק איזו קוסמטיקה קטנה פה ושם.

מרב מיכאלי: אני רוצה לתת שתי דוגמאות בבקשה גברתי, ברשותך.

מרב מיכאלי: 1.

מרב מיכאלי: אני עכשיו באתי מועדת חוץ ובטחון, שם אנחנו עשינו דיון מעקב על יישום חוק זכויות נפגעי עבירה בצה"ל.

מרב מיכאלי: בסוף הכנסת ה-20 אנחנו, ברוך השם במזל טוב וסימן טוב, עברה הצעת חוק שלי ושל חברות אחרות להכיל את חוק זכויות נפגעי עבירה גם על צה"ל.

מרב מיכאלי: עכשיו התכנסנו בשביל לראות איך צה"ל נערך, כי זה תכף, אוטוטו נכנס לתוקף באופן מלא.

מרב מיכאלי: תקצבנו את זה בהתאם.

מרב מיכאלי: צה"ל מא' עד ת' הכול עומד ערוך ומוכן, כול הדברים נעשו, חבל לך על הזמן, באמת את לא שומעת דברים כאלה בכנסת ישראל ה-21.

מרב מיכאלי: איפה יש פער?

מרב מיכאלי: במשטרה.

מרב מיכאלי: במוקד מנ"ע, איפה שמתנקזים בעצם כל הנפגעות והנפגעים לקצה המערכת, למוקד מנ"ע, הם הובטחו להם במסגרת היישום ותוקצבו שני תקנים למוקדניות למוקד הזה.

מרב מיכאלי: הן אלה שמדברות עם נפגעות ונפגעי העבירה, והם לא קיבלו אותם עד לעצם הרגע הזה ועוד תקן אחד באגף אחר שצריך אותו.

מרב מיכאלי: עכשיו מה מסתבר לנו במסגרת הדיון?

מרב מיכאלי: שבמוקד מנ"ע אין בכלל מוקדניות שיודעות לדבר שפה שאיננה עברית, לא ערבית, לא אמהרית, מה זה הדבר הזה?

מרב מיכאלי: באמת.

מרב מיכאלי: זה באמת קצה הקרחון של כל מה שאנחנו יודעות ויודעים, ועדיין אדוני לא רואה שיש לו בעיה של פער שמחייבת לשים את ההתמודדות עם אלימות כלפי נשים, כלפי ילדות וילדים במשפחה.

מרב מיכאלי: לא רואה שמחייב לשים אתכם את זה כיעד משמעותי?

מרב מיכאלי: שלא לומר מרכזי?

מיכל (מיקי) חיימוביץ': אדוני?

אליעזר רוזנבאום: היינו עכשיו, חברת הכנסת מרב מיכאלי הייתה בדיון, אני חוזר ואומר חלק מהדברים אנחנו לא מצליחים להוציא אותם לפועל כי לא קיבלנו את ה-30 מיליון שקלים ואת ה-54 סיעים שאנחנו אמורים לקבל אותם במסגרת התכנית הבין משרדית.

אליעזר רוזנבאום: במקורות שיש לנו, שהצלחנו לווסת אנחנו עושים את הפעולות.

אליעזר רוזנבאום: מערכת מנ"ע היא מערכת שעובדת 15 שנה, אנחנו בתהליך של הקמה מערכת חדשה בקיץ 2021, צריך להחליף אותה, אורך חייה מסתיים, ואנחנו אמורים להקים מערכת חדשה ומתקדמת יותר.

אליעזר רוזנבאום: לכן, גם הקמנו את המערכת הממוחשבת להעברת המידע בין שב"ס למשטרה כדי לגשר על הפער.

אליעזר רוזנבאום: לכן, בנושא הזה עשינו את הפעולות.

אליעזר רוזנבאום: אני חושב שאנחנו, עם המגבלות שיש לנו עושים כולל בשירות בתי הסוהר גם מרכזי טיפול וגם כמובן במסגרת הפעולות שמשטרה ישראל עושה.

אליעזר רוזנבאום: אני מציע שנשמע גם את משטרת ישראל, תוכלו לשמוע פירוט נוסף על הפעולות של השיטור עצמו שהם מבצעים.

מיכל (מיקי) חיימוביץ': כן רק שנייה.

מיכל (מיקי) חיימוביץ': חבר הכנסת עודד פורר, יושב ראש הועדה לקידום מעמד האישה.

עודד פורר: תראה אני כבר מהרגע שפורסמו היעדים האלה על ידי השר לביטחון פנים פניתי אליו, דיברנו על זה, הצגנו את זה, כמובן שההתייחסות הייתה בערך כמו ההתייחסות בכלל לנושא עצמו.

עודד פורר: אני חייב לומר ליבי עם המשנה למנכ"ל, ליבי אתו שהוא צריך לבוא לפה ולהתפתל ולהסביר.

עודד פורר: בסוף מדברים על שני תקנים, והוא אומר אין לנו את התקציב לא קיבלנו את השלושים מיליון שקל.

עודד פורר: הרי היא הנותנת, מה מהמשמעות ששר מפרסם יעדים של משרד?

עודד פורר: ששר מפרסם יעדים של משרד המשמעות היא, אלה הם סדרי העדיפויות שלי, שם צריך לשים את התקציב.

עודד פורר: אני כמי שכבר ניהל משרד ממשלתי אומר לכם, מנכ"ל משרד ממשלתי שהוא מחליט לקחת נושא מסוים, הוא יודע להביא לו תקציבים גם מתוך המשרד.

עודד פורר: גם מתוך המשרד בסוף אתה צריך, כולם אומרים השמיכה קצרה.

עודד פורר: מה משמעות המשיכה קצרה?

עודד פורר: המשמעות היא שצריך לקבוע סדרי עדיפויות.

עודד פורר: אז או שתבואו ותגידו באומץ, תיישרו עיניים לציבור ותגידו, חברים זה לא בסדרי העדיפויות שלנו, זה לא מעניין אותנו.

עודד פורר: בסדר, נתמודד עם זה בדרך אחרת.

עודד פורר: ננסה לשנות את סדרי העדיפויות.

עודד פורר: אבל אל תנסו לבוא לפה ולמרוח אותנו ולהגיד, לא, זה בסדרי העדיפויות שלנו, אנחנו רק לא כתבנו את זה בסדרי העדיפויות.

עודד פורר: כולנו יודעים מה המשמעות שתולים משהו, שתולים על הקיר יעדים ומטרות, שתולים יעדים ומדדים.

עודד פורר: לא עשיתם את זה.

עודד פורר: אני מציע לכם, במקום להתפתל, ואני אומר לך תלך עם ההצעה הזו חזרה הביתה אצלך, לא כואב, וזה לא נורא.

עודד פורר: תאמינו לי, יכבדו הרבה יותר את המשרד, אם פשוט השר יגיד, חברים החלטתי להוסיף יעד נוסף.

עודד פורר: אני חושב שהנושא הזה לא היה, וצריך להיות.

עודד פורר: תאמינו לי הרבה יותר פשוט מכל ההתפתלויות שתעשו פה ותנסו להסביר לנו כמה נפלא אתם פועלים.

עודד פורר: חברים, התוצאות בשטח.

עודד פורר: לא רק המשרד לביטחון פנים, הממשלה במלחמה באלימות במשפחה נכשלה.

עודד פורר: עכשיו, צריך להכיר בתוצאות האלה ולהגיר אוקי, בואו נראה מה עושים כדי לתקן, ולא מתוך התנצחות פוליטית.

עודד פורר: אלה מתוך זה שהממשלה חייבת לשנות כיוון בכמה וכמה פרמטרים, אבל כל הזמן שתמשיכו להתפתל ותמשיכו להראות ותמשיכו לנסות להראות כאילו אתם מאה אחוז בסדר, אין שום סיכוי שיהיה פה תיקון.

מיכל (מיקי) חיימוביץ': כן אדוני, אתה רוצה להגיד על זה?

אליעזר רוזנבאום: קודם כול, מה שהציע חבר הכנסת פורר אני אעביר את זה לשר.

אליעזר רוזנבאום: רק אני אומר במבחן העשייה אני חושב שאנחנו כן שמים את המשאבים וכמובן על פי סדר העדיפות, גם לנושא של אלימות במשפחה, עם ההתייחסות עם הדיונים, עם ההתעסקות גם של השר, גם של המנכ"ל, גם שלי וגם פיקוד המשטרה.

מיכל (מיקי) חיימוביץ': אני רוצה להגיד עוד משהו.

עודד פורר: לא לא סליחה, גברתי יושבת הראש.

עודד פורר: פשוט עשינו דומה עם משרד הרווחה, הגיע מנכ"ל משרד הרווחה לדיון.

עודד פורר: שמע בקשב רב את כל העמדות, חלקן היו בניגוד לעמדת משרד הרווחה.

עודד פורר: בא ואמר בסוף הדיון, חברים אתם יודעים שמעתי פה כמה דברים, אני הולך לתקן את זה ואת זה, אני אעשה מאמץ לתקן.

מיכל (מיקי) חיימוביץ': אני רוצה להגיד עוד משהו לך אדוני המשנה למנכ"ל.

מיכל (מיקי) חיימוביץ': תראה, בסוף בסוף אתה יכול להגיד, אנחנו כתבנו את מה שאנחנו חשבנו שיש בו את הפערים, אנחנו לא כתבנו לא כי אנחנו לא חושבים שזה חשוב.

מיכל (מיקי) חיימוביץ': אבל בסוף בסוף כמו שאמר חבר הכנסת פורר, מה שאתה שם על הקיר בסוף לפי זה מתיישרת כל המערכת.

מיכל (מיקי) חיימוביץ': בסוף בסוף כשהשר לביטחון הפנים לא שם את זה כיעד ברור ומוחלט, שהוא מחויב אליו, זה בסוף מגיע לשוטר, לאותו שוטר שדיבר עם ופאא בשבוע שעבר ואמר לה יהיה בסדר, אני דואג לך.

מיכל (מיקי) חיימוביץ': ככה זה עובד, ככה זה עובד.

מיכל (מיקי) חיימוביץ': זה מלמעלה למטה.

מיכל (מיקי) חיימוביץ': המחויבות שלכם, במיוחד לנוכח מה שאנחנו רואים, ואני אומרת לך זאת מכת מדינה, כולנו יודעים את זה.

מיכל (מיקי) חיימוביץ': זה משהו שאנחנו חווים אותו על בסיס יומיומי ואנחנו רואים שההתמודדות עם זה היא התמודדות כושלת למרבה הצער, וזה לא רק בחברה הערבית.

מיכל (מיקי) חיימוביץ': אנחנו צריכים להבין שהדברים האלה, אם הם לא יוגדרו מלמעלה, מהראש כן?

מיכל (מיקי) חיימוביץ': ויופנמו כלפי מטה, לא יקרה שינוי.

מיכל (מיקי) חיימוביץ': זה צריך להיות בכל שדירת המשרד והמשטרה אז זה מה שאני מבקשת.

מיכל (מיקי) חיימוביץ': אם אתה יכול להעביר את הדברים האלה הלאה, יש פה עוד אנשים שרוצים לדבר בדיון הזה ונעבור אליהם.

מיכל (מיקי) חיימוביץ': חברת הכנסת היבה יזבק את רוצה להגיד משהו עכשיו?

היבה יזבק: כן, תודה.

היבה יזבק: האמת היא שאני עדיין מזועזעת כמו כולן וכמו כולם מהפרטים שנחשפו מהשיחות של הקורבן ופאא שנרצחה לפני כשבוע וראינו את הטיפול המזלזל של המשטרה במקרה הזה והאמירות של השוטר.

מיכל (מיקי) חיימוביץ': את לא היית כאן, אבל התחלתי את הידון בציטוט השיחה.

היבה יזבק: כן ?

היבה יזבק: שנזף בה.

היבה יזבק: ומאוד צרם לי שהוא אמר לה, אל תלמדי אותי את העבודה שלי.

היבה יזבק: בסוף היא שילמה על זה בחייה.

היבה יזבק: היא שילמה את המחיר בחייה.

היבה יזבק: באותו יום אני כתבתי פוסט בפייסבוק ודרשתי מהאנשים שבכל זאת ולמרות המצב המזעזע הזה והטיפול הלקוי של המשטרה שימשיכו לפנות לגורמים ולרשויות.

היבה יזבק: אני רוצה לספר על הכמות הגדולה והנוראית של האנשים שפנו וכתבו לאן.

היבה יזבק: לאן, וגם אם נפנה לרשויות.

היבה יזבק: אני רוצה להמשיך לעודד את הנשים להשמיע את כולן, לא להיות קורבן מתמשך לאלימות.

היבה יזבק: אבל הן שואלות שאלה שהיא באמת מהותית וצודקת ואמתית, גם אם אנחנו נפנה הם לא יגנו ולא ישמרו על חיינו.

היבה יזבק: מצד אחד אנחנו בתוך המצב הזה, המאוד מסובך שאנחנו רוצות להעצים את הנשים שימשיכו להשמיע את הקול שלהן ולצאת מהמעגל של האלימות, מצד שני הן נתקלות, פשוט מאוד, באוזניים אטומות.

היבה יזבק: אף אחד לא רוצה להקשיב להן והן מופקרות, אנחנו רואים את הנתונים, כשליש מהנשים שנרצחו הן היו מוכרות למשטרה, כשליש.

מיכל (מיקי) חיימוביץ': נכון.

היבה יזבק: מצד שני אנחנו שוב שואלות את השאלה באמת, לאן הנשים אמורות לפנות, לאן אנחנו אמורות להעצים את הנשים שיפנו, אם הרשויות ובמיוחד המשטרה לא עושה את התפקיד כראוי, כי היא לא שמה את זה בסדר העדיפויות.

היבה יזבק: אז אין פלא שאנחנו רואות שעד כה יש כ-20 נרצחות ואנחנו עוד סיימנו את השנה לצערנו, אני מאוד מקווה שלא יהיו עוד קורבנות.

היבה יזבק: אבל זה ביטוי ותרגום ישיר של המדיניות של המשרד לביטחון פנים בעניין, זה התרגום, שנשים נרצחות בשטח לצערנו, כי הן מופקרות.

מיכל (מיקי) חיימוביץ': תודה.

מיכל (מיקי) חיימוביץ': אני רוצה לשתף כאן את רונית גז, שתספר כאן את הסיפור של אחותה.

רונית גז: צהריים טובים לכולם, שמי רונית גז אני ד"ר למגדר וספרות ומרצה באוניברסיטת בן גוריון, בוגרת תואר שני במשפטים, ללא משפטנים בבר אילון.

רונית גז: ביום המאבק הבין לאומי למניעת האלימות נגד נשים אדבר בשם אחותי, קורבן עבירה.

רונית גז: ב-18/10/2019 אוימה ברצח על ידי בן זוגה בנשק חם, היא ניצלה באורח נס אך חייה מאז בסכנה והיא נאבקת מול גורמי האכיפה והשיפוט להרחיק את האיום מחייה.

רונית גז: אדבר גם בשם נשים החוות אלימות מכל סוג במשפחה ואינן מצליחות לחלץ עצמן מהמעגל האכזרי שלה.

רונית גז: ב-18/10/2019 היא היום בו ביקשה אחותי להיפרד מבן זוגה לחיים.

רונית גז: הם לא ניהלו משק בית משותף, האיש הסתבך באורח קבע בחובות, אילץ במניפולטיביות את קורבן העבירה לשאת בהוצאות הבית, כולל דירה שרכשה בכוחות עצמה.

רונית גז: לבקשתו היא הלוואות לרכישת רכב עבורו.

רונית גז: אותו היום תגובתו הייתה קיצונית.

רונית גז: האיש החל להשתולל ואמר לקורבן שהוא לא יכול לחיות בלעדיה, אז איים הנאשם עליה בפגיעה שלא כדין בחייה בכך שאמר לה, יש לי שני כדורים, אחד לך, אחד אני אתאבד.

רונית גז: הוא נכנס לחדר השינה, הניח ידו על אקדח, מסוג CZ שהיה מונח על המיטה, ולידו מחסנית.

רונית גז: בדיעבד נודע כי האקדח הוחזק בלא רישיון, בעיצומו של האירוע צלצל הבן של נפגעת העבירה וזו העבירה את הטלפון לבן הזוג.

רונית גז: משהוסחה דעתו נטלה אחותי את הנשק ונמלטה מהבית ברכב של חברה לכיוון בית הבן, תוך שהיא מצלצלת למוקד המשטרה ומקבלת הנחייה כיצד לפעול.

רונית גז: בן הזוג רדף אחריה לבית הבן, השתולל בקרבת הבית בו שהו אחותי, כלתה ההרה, וילדה קטנה וניסה להתפרץ.

רונית גז: המשטרה הגיעה ועצרה אותו.

רונית גז: מסכת הסיוט לא נפסק כאן.

רונית גז: במהלך המעצר נעשה ניסיון לשלוח אותו למעצר בית.

רונית גז: רק במאבקים של התכתבות עם התביעה המשטרתית, מפקד תחנת אילת הוחלט להאריך מעצר עד להגשת כתב אישום.

רונית גז: הוגש כתב אישום חיוור הממתן מאוד את המעשה הקיצוני של הנאשם.

רונית גז: הושמט אישום איום ברצח והחזקת אקדח ללא רישיון.

רונית גז: מונע לנאשם סניגור ציבורי, ומאותו רגע המדינה יצגה את אחותי והיא הפכה לקורבן שקוף.

רונית גז: רק לאחר משלוח מכתב לתפוצה רחבה יותר של תביעה משטרתית, שופט בית משפט השלום, התובע מטעם המדינה ואף לנישאת בית המשפט העליון, תוקן במעט כתב האישום.

רונית גז: אחותי הוזמנה להעיד בלא שהתובע הכין אותה לעדות.

רונית גז: בעלה חמש שעות, הסנגור הציבורי צלב אותה, פנה אליה בהתנשאות בלא שנבלם בפועל על ידי השופט ו\

רונית גז: או התובע מטעם המדינה.

רונית גז: הסניגור תיאר את הנאשר כסבא מסכן שנפל קורבן לנסיבות.

רונית גז: בין לבין נמצא אקדח נוסף שהיה מוטמן בין חפציו של הנאשם בבית.

רונית גז: המשטרה אספה אותו מבית אחותי, גם הוא הוחזק בלא רישיון ועד עצם היום הזה, חרף אין ספור פניות, טרם הוגש כתב אישום על החזקת הנשקים בלא רישיון.

רונית גז: בינתיים הנאשם ריצה את עונשו בכפוף לפסק דין עלוב, שמונה חודשים של מאסר, הפיצוי לקורבן ועל תנאי לשנתיים.

רונית גז: חשוב להדגיש שהעו"ס בשב"ס הודיע לקורבן עי הנאשם לא עבר שום תהליך של הפנת חומרת המעשה.

רונית גז: לטענתם הוא יוצא כפי שנכנס.

רונית גז: היום העבריין המורשע פועל לתבוע את קורבן העבירה על מחצית מהנכס שהוא בבעלותה הבלעדית כמעשה נקם וממשיך לרדוף אותה.

רונית גז: בתיאור הקשה, אם תרצו בלשון המשפט, הלקונות הפוערות חורים שחורים באופן שזורעות האכיפה והשיפוט יכולות לפעול.

רונית גז: מילוי חורים שחורים אלה בחקיקה ימנע מפצצה מתקתקת כדוגמת העבריין המורשע שלעיל מלממש את זממו ולהפוך את אחותי לעוד מספר בסטטיסטיקת הנרצחות.

רונית גז: הצעתי היא ליצור תקנה שבה אדם שנעצר בגין אלימות מסכנת חיים לא יהיה זכאי לשקול עבורו מעצר בית עד לתום ההליכים המשפטיים נגדו.

רונית גז: כתב האישום שיוגש לגבי חשוד באלימות מסכנת חיים צריך להיות מנוסח כשמקף משפטית את האירוע ללא הנחות.

רונית גז: לשקול סנגוריה ציבורית גם לקורבן שיהיה בעל משקל לצד התובע של המדינה או לכל הפחות שהתובע של המדינה יעבור על התיק בשיתוף עם הקורבן ותוך התחשבות בהגנה עליו אם הוא זקוק.

רונית גז: להחמיר ענישה לגבי החזקת נשק בלא רישיון להכביד על אכיפה.

רונית גז: לקבוע מינימום לגבי נאשמים שהואשמו באלימות מסכנת חיים.

רונית גז: לבסוף, להעביר בדחיפות את חוק האזיקונים ואת התניית שחרור עבריין מורשע בתהליך שיקומי מבחינת שיקומו בהמשך.

רונית גז: זה רק המעט בדקות הספורות שהיו לי אני מודה לכולכם על ההקשבה.

מיכל (מיקי) חיימוביץ': תודה רבה לך רונית גז.

מיכל (מיקי) חיימוביץ': כאן איתנו עורכת הדין איילת רזין מאיגוד מרכזי הסיוע לנפגעי תקיפה מינית.

מיכל (מיקי) חיימוביץ': אנחנו מדברים פה יותר על אלימות פחות על נפגעות ונפגעי תקיפה מינית, וגם אתם הוצאתם דו"ח חדש לציון היום הזה, אבל אני מבינה שהמצב רק הולך ומחמיר עכשיו בתקופה הזו.

איילת רזין בית אור: בהחלט.

איילת רזין בית אור: באמת אתמול הגשנו את הדו"ח השנתי של איגוד מרכזי הסיוע לכנסת.

איילת רזין בית אור: אני אומר רק ככה בכמה אנקדוטות, את פתחת והתייחס לנתונים שלנו בתחילה, אבל בתקופה הקורונה אין שום הפתעה.

איילת רזין בית אור: בסדר הראשון וזה עוד ממשיך, יש זינוק אקספוננציאלי, אנחנו אוהבים להשתמש בהקשר הזה של טיפול במגפה.

איילת רזין בית אור: אז גם אני אשתמש בהקשר הזה כי אנחנו מדברות על מגיפה, זינוק אקספוננציאלי בפניות למרכזי הסיוע, וכמובן שזה שטף כמעין המתגבר כי אנחנו עוד בתוך זה.

איילת רזין בית אור: אני אומר שעיקר הפניות הן פניות על פגיעות מיניות בתוך המשפחה, כשהפגיעות היו בקטינים.

איילת רזין בית אור: אז אלימות מינית היא כמובן חלק מאלימות במשפחה, מעבר לכך שעאידה יצאה, והיא הייתה מנהלת מרכז סיוע, אבל חלקם של מרכזי הסיוע ממש עוסקים בליבה של אלימות במשפחה וחלקם מנהלים מקלטים.

איילת רזין בית אור: כך שזה ממה חלק בלתי נפרד.

איילת רזין בית אור: אם יש משהו שלמדנו מהקורונה זה כשהמדינה רוצה להתמודד עם מגיפה, היא יודעת לצאת מגדרה שצריך, ולפגוע בחירויות פרט על ימין ועל שמאל ולגייס את כל הטכנולוגיות, ובאמת אין שום בעיה כדי להתמודד עם מגיפה.

איילת רזין בית אור: כאן אנחנו מדברות על מגיפה, מגיפה שהייתה לפני הקורונה, תהיה גם אחרי הקורונה ושאנחנו עוד נישא את התוצאות שלה שנים רבות.

איילת רזין בית אור: אתמול ציינה חברת הכנסת תהלה פרידמן בדיון שהיא קראה איזשהו מחקר שבעצם השיגו, מגפת הקורונה נכון להיום השיגה זכויות של נשים ומעמד של נשים 100 שנים אחורה.

איילת רזין בית אור: אירוע רודף אירוע רודף אירוע וממשיכים להתייחס למגיפה הזאת, לטפל בה באותם כלים.

איילת רזין בית אור: יש שלוש אופציות: רווחה, משטרה, מקלט.

איילת רזין בית אור: זה מה שיש למדינה להציע.

איילת רזין בית אור: למרות שיש תכניות, תכנית בין משרדית שאוטוטו היא כבר לא רלוונטית, אז בכלל עד שהשגנו תקצוב, אבל הניחו אותה ב-2017.

איילת רזין בית אור: תחשבו כמה דברים השתנו, גם במדיניות עבודה, גם באמצעים טכנולוגים.

איילת רזין בית אור: הניחו אותה ב-2017 אנחנו כבר בסוף 2020.

איילת רזין בית אור: כבר צריך תכניות חדשות.

איילת רזין בית אור: רק עכשיו שמענו על התחלה של התקצוב של הדבר הזה.

איילת רזין בית אור: ועדת ברלינר שקמה ונועדה לבחון את חווית נפגעי ונפגעות עבירות מין במפגש שלהם עם מערכת המשפט, שתוך כדי הדיונים המשרד לביטחון פנים קיבל על עצמו ונכנס, הכניסו נציג והוא קיבל על עצמו לקבל את המלצות הוועדה.

איילת רזין בית אור: 200 עמודים של המלצות סופר חשובות, סופר מעמיקות שבאמת נעשו אחרי עבודה מקיפה ואינטנסיבית הונחו לפני שנה, כלום.

איילת רזין בית אור: אנחנו לא יודעים כלום ממה שהמשרד לביטחון פנים מתכוון לממש מתוך הדברים האלה.

איילת רזין בית אור: תכנית לאומי שלנו, של איגוד מרכזי הסיוע, שהגשנו אותה לכל שרי הממשלה שטרחו להיפגש איתנו, אני חייבת לומר, שיש בה את כל נושאי הליבה, המדיניות והדברים שאנחנו רואים כנושאים אקוטיים לקדם.

איילת רזין בית אור: עוד ועוד תכניות, דיברנו על ניטור אלקטרוני ומעקב אחרי עברייני אלימות במשפחה.

איילת רזין בית אור: התכניות קיימות, רק צריך להחליט שרוצים לקדם אותן.

איילת רזין בית אור: אני חייבת להגיד, ווידוא, אני עוקבת אדוקה של הפייסבוק של השר לביטחון פנים, זה מן מזוכיזם כזה.

איילת רזין בית אור: אני מחפשת, באמת מחפשת שם הצהרות, התבטאויות, אמירות שהדבר הזה נמצא על סדר היום.

איילת רזין בית אור: לכן, כשבאוגוסט הוא פרסם את היעדים האלה זו הייתה סתירת לחי מצלצלת אבל לא מפתיעה.

איילת רזין בית אור: לא מפתיעה בגלל שזה אותו שר שהמדיניות שלו של חלוקת נשק לכל דורש וחיבוק דוב למקדמי האג'נדות של תלונות שווא.

איילת רזין בית אור: על איזה תלונות שווא אנחנו מדברים?

איילת רזין בית אור: כשהסטטיסטיקות מדברות בכלל על שישה אחוזי דיווח למשטרה, בזה צריך לטפל, את זה צריך לשים על סדר היום.

איילת רזין בית אור: אחר כך שואלים אותן למה לא מתלוננות.

איילת רזין בית אור: אני רוצה להזכיר ששבועיים לפניכן או שלושה שבועות לפניכן נרצחו שתי נשים יום אחרי איום.

איילת רזין בית אור: אחת מהן במכות פטיש והשנייה מצטערת שאני לא זוכרת את הפרטים.

איילת רזין בית אור: עדיין לא נמצא שם ולו רמז לרצון אמתי, נכונות והשקעה, כולל השקעת משאבים גם תקציביים אבל גם ארגוניים, כל מה שקשור להכשרות, לא נמצא רמז בשמונת היעדים.

איילת רזין בית אור: אני אגלה לכם, בגלל שאני עוקבת אובססיבית אחרי השר, הוא הרחיב, אנחנו אמרנו, טוב אז פורסם אז אי אפשר.

איילת רזין בית אור: אז לא, הוא הרחיב, הוא הוסיף נקודה תשיעית, אחרי שהוא היה בביקור בפשיעה חקלאית או משהו כזה.

איילת רזין בית אור: באמת נושא מאוד חמור, אני חלילה לא מקלה ראש באף אחד מהיעדים שהוגדרו.

איילת רזין בית אור: כשהוא הזדעזע עמוקות מתופעה מסוימת, ידע להוסיף יעד.

איילת רזין בית אור: אבל שנרצחות, היום שמעתי מהממ"מ שזה 22 נשים שנרצחו רק השנה והשנה עוד לא נגמרה.

איילת רזין בית אור: אני לא מדברת על באמת עשרות אלפי הפניות שמגיעות ועל כל אלה שלא מגיעות.

איילת רזין בית אור: אני שואלת, זה לא מזעזע?

איילת רזין בית אור: זה לא ראוי להוסיף את אותו יעד?

איילת רזין בית אור: אז תעגל את זה לעשרה יעדים.

איילת רזין בית אור: זה בלתי נסבל.

איילת רזין בית אור: אני חייבת לומר, זאת לא טעות.

איילת רזין בית אור: זו מדיניות.

איילת רזין בית אור: זו מדיניות שאנחנו רואות אותה לאורך השנים גם בקידום חלוקת נשק וגם הנושא של תלונות שווא, וזה פשוט המשך של המדיניות הזאת.

איילת רזין בית אור: שמענו באמת את המנכ"ל תלאי על תלאי על תלאי, בטיפול במגיפה הזאת לא צריך תלאים, צריך שמיכה.

מיכל (מיקי) חיימוביץ': צריך תכנית סדורה, מהודקת, מתוקצבת, עם מחויבות ואחראיות לממש אותה.

מיכל (מיקי) חיימוביץ': טוב, אנחנו נוסיף לדיון הזה את עולא נג'מי מיוזמות אברהם.

נג'מי עולא: תודה חברת הכנסת מיקי.

נג'מי עולא: הנושא של הדיון היעדר המאבק באלימות במשפחה מיעדיי המשרד לביטחון פנים, באמת הנתונים והמציאות בשטח בחברה שלי אכן מדגישים שהנושא לא זוכה לתשומת הלב המספקת של המשרד לביטחון פנים.

נג'מי עולא: אני באמת מכירה במהלכים שקורים בתוך מוסדות המדינה, דובר כאן על הנושא של עו"ס משטרה להנגשת שירותים לנשים שנפגעות מאלימות.

נג'מי עולא: הם צעדים חשובים ומבורכים אך זה לא מסיר את האחראיות של המשטרה להגן על הנשים וזו אחראיות שללא ספק מוטלת בראש ובראשונה על המשטרה.

נג'מי עולא: הרי אנחנו יודעים שמרבית הנשים הערביות שנרצחו השנה על ידי בני זוגן היו מוכרות למשטרה כקורבנות של אלימות, גם במקרה ופאא עבאהרה כפי גם שציטט בתחילת דבריך.

נג'מי עולא: אני לא אחזור על כל הנתונים שהוצגו ועוד יוצגו לאורך כל השבוע בוועדות הכנסת, אבל כן אגיד שצריך לזכור שמקריי הרצח של הנשים מהווים כמובן את קצה הסקאלה של תופעת האלימות ולכן על מקרה שמסתיים במותה של אישה מעיד על מאות אם לא אלפי מקרים אחרים של נשים שסובלות מאלימות על סוגיה השונים.

נג'מי עולא: מתוך ההבנה שלנו ויוזמת אברהם לתופעה הזו שמכה קשה במיוחד בחברה הערבית, נשמח אם תאפשרי לנו, כבור חברת הכנסת מיקי, להקרין סרט של דקה וחצי שממחיש את המציאות של האלימות כלפי נשים בחברה הערבית, בחברה שלי.

מיכל (מיקי) חיימוביץ': בואו נקרין אותו, בבקשה.

מיכל (מיקי) חיימוביץ': נסכם אחריו.

מיכל (מיקי) חיימוביץ': (הקרנת סרט).

נג'מי עולא: תודה חברת הכנסת מיקי.

נג'מי עולא: הסרטון הזה בעצם מעלה שתי דרישות שהטיפול המשטרה בפניות של נשים שסובלות מאלימות.

נג'מי עולא: אני אנצל את ההזדמנות להעלות עוד דרישה של החברה שלי, שהגיע הזמן לקרוא לרוצח בשמו, ולקרוא לשופט שמשחרר את העבריינים, גם לקרוא להם בשמם.

נג'מי עולא: הגיע הזמן לשנות תפיסות ונורמות בתוך החברה שלנו, שמי שעבור לעבור את הטיפול זה הגבר האלים ולא האישה.

נג'מי עולא: לא להרחיק את האישה מהחברה למקלטים או לכל מקום אחר ולהשאיר את העבריין משוחרר.

נג'מי עולא: אני מודה לכם על הדיון וכמוכן גם ניר העמדה שלנו מופיע באתר עם כל הדרישות.

נג'מי עולא: אנחנו מקווים שדיונים כאלו באמת יביאו את המקום לשיח הציבורי, את הנושא לשיח הציבורי ולמצוא פתרונות ביחד בטיפול בבעיית האלימות נגד נשים.

נג'מי עולא: תודה לכם.

מיכל (מיקי) חיימוביץ': תודה רבה, ואני חושבת שהסרטון הזה באמת מבטה היטב את הסוגיה הספציפית הזאת ומה זה היה יכול לעשות ובאמת צריך לדאוג שהנושא הזה של האיזוק האלקטרוני יהיה חייב להתקדם ומהר.

מיכל (מיקי) חיימוביץ': אני מתנצלת, אנחנו נאלצים לסגור את הדיון הזה כי יש עוד במקביל אירוע גדול שאני מחויבת אליו, ואני צריכה ללכת אליו.

מיכל (מיקי) חיימוביץ': אני רוצה קודם כול להודות למי שיזם את יום הציון החשוב הזה בכנסת וליושב ראש הועדה לקידום מעמד האישה, חבר הכנסת עודד פורר.

מיכל (מיקי) חיימוביץ': אנחנו שמענו מנציג המשרד לביטחון פנים על הפעולות שהמשרד מבצע לרבות ייעודיי תקני משטרה לטיפול במקרים של אלימות במשפחה בפריסה כלל ארצית, הקמת מרכזי מידע משב"ס למשטרה על אסירים אלימים שמשתחררים ועל פיילוט בנוגע לשימוש בצמידים אלקטרוניים.

מיכל (מיקי) חיימוביץ': אבל, אני מצטערת, צר לי ומבלי לזלזל בפעילות החשובה שמבצע המשרד וביעדים החשובים שהציב השר, הכול חשוב.

מיכל (מיקי) חיימוביץ': הרושם אבל שעולה מהמציאות ומהנתונים בשטח לצד התשובות שקיבלנו מהמשרד לביטחון פנים שהם מלמדים שבהחלט יש משמעות לכך שהנושא החשוב הזה לא נכנס לרשימת הנושאים שהשר החליט להציב בראש יעדי המשרד לביטחון פנים לשנתיים הקרובות.

מיכל (מיקי) חיימוביץ': יעדים מיצרים סדרי עדיפויות, וסדרי עדיפויות משפיעים על חלוקת התקציבים ועל המשאבים וכל עוד הנושא האקוטי של מלחמה באלימות במשפחה לא יוצב בראש סדר העדיפות והמשרד לביטחון פנים ימצא נושאים חשובים יותר להציב בראש סדרי העדיפויות שלו, אז לצערי הרב אני חוששת שהמצב בשטח לא ישתנה.

מיכל (מיקי) חיימוביץ': אנחנו יודעים כולנו שהרצח הבא זה רק עניין של זמן וחייבים לפעול והשורה התחתונה של הדיון הזה היא קריאה לשר לביטחון פנים להוסיף את הנושא של הטיפול באלימות במשפחה כנגד נשים כאחד מהיעדים המרכזיים של משטרת ישראל ושל המשרד לביטחון פנים.

מיכל (מיקי) חיימוביץ': תודה רבה.